Agt dood toe bakkie teen brug botsArgieffoto Die Noord-Kaapse polisie ondersoek ŉ saak van strafbare manslag nadat agt mense Saterdag in ŉ ongeluk op die N12 naby Britstown dood is. Volgens kapt. Sergio Kock, woordvoerder van die polisie, het die ongeluk ongeveer 06:45 plaasgevind. “Nege volwasse insittendes van ŉ Ford Bantam-bakkie was vanaf Kaapstad na Prieska op pad om ŉ begrafnis by te woon,” het Kock gesê. “Die bakkie het vermoedelik die kant van ŉ brug getref wat veroorsaak het dat die bakkie uitmekaar geruk is.” Altesaam vyf vroue en drie mans is in die ongeluk dood. Die voorkant van die bakkie met drie oorledenes is aan die onderkant van die brug gevind, terwyl nog drie insittendes dood bo-op die brug aangetref is. Nog ŉ insittende is op pad na die hospitaal dood verklaar en ŉ ander een is by die hospitaal dood. ŉ Vrou word tans in ŉ hospitaal op Kimberley behandel. Die name van die oorledenes word weerhou totdat die families hul geliefdes uitgeken het. Enigiemand met inligting oor die ongeluk kan vir konstabel Petrus Arnolds by 053 672 9200 kontak. Die ondersoek duur voort.